Лъагъуныгъэм и гъуджэ
Къэбэрдей-Балъкъэрым и сурэтыщI Трындык Николай къызэралъхурэ илъэси 100 зэрырикъум теухуауэ щытащ дыгъэгъазэм и 19-м СурэтыщI гъуазджэхэмкIэ музейм къыщызэIуаха гъэлъэгъуэныгъэр.
Трындык Николай и IэдакъэщIэкIхэм совет зэманым и фIыпIэр, абы щыпсэуа цIыхухэм угъурлыгъэр я нэгум къищу къыщыгъэлъэгъуащ. ЩIыуэпсым и теплъэ телъыджэр, бэвыгъэр зи нэщэнэ гъавэ губгъуэхэр — нэгъуэщI куэдми ущрихьэлIэнущ гъэлъэгъуэныгъэм.
СурэтыщIыр къыщалъхуа махуэм ирагъэхьэлIа IуэхугъуэфIым папщIэ музейм и лэжьакIуэхэм фIыщIэ яхуищIащ КъБР-м цIыхум и хуитыныгъэр хъумэнымкIэ и уполномоченнэ Зумакулов Борис (сурэтым).
— Сэ Николай сцIыхуу, и гъэлъэгъуэныгъэхэм мызэ-мытIэу сригъэблэгъауэ щытащ. КъБР-м и СурэтыщIхэм я зэгухьэныгъэр къызэгъэпэщыным телэжьащ ар, Хэку зауэшхуэр къыщыхъеям фронтым кIуауэ щытащ. Николай щыпсэуа зэманым и сурэтыщI нэхъыфIу къэплъытэ хъунущ. Абы и гъащIэри и IэдакъэщIэкIхэри ди лъахэм хуиIа лъагъуныгъэм и гъуджэщ. Си гугъэщ а сурэтыщIым дапщэщи ди деж лъытэныгъэ щиIэну, — жиIащ Зумакуловым.
— Пэшым щызэхуэхьэса лэжьыгъэ телъыджэхэр тхуэзыхъумахэм фIыщIэ яхуэсщIыну сыхуейт, — жиIащ КъБР-м и СурэтыщIхэм я зэгухьэныгъэм и тхьэмадэ Темыркъан Геннадий. — Лэ-жьыгъэхэм сурэтыщIым и гъащIэр, абы илъэгъуа гугъуехьхэр, и гурыфIыгъуэ щэхухэр къыщыгъэлъэгъуащ. Изобразительнэ гъуазджэм хуеджэ ныбжьыщIэхэр мы гъэлъэгъуэныгъэм къэкIуэну сыхуейт, шэч хэлъкъым абыхэм къахуэщхьэпэн куэд абы къызэрыщащIэнум.
Музейм и экспозицэ къудамэм и унафэщI Леонтьевэ Нинэ Трындык Николай гъащIэм и къуэгъэнапIэ псоми нэ жанкIэ дэплъэ цIыхуу, ар Iэзэу къэзыгъэлъэгъуэжыф сурэтыщIу, гум ехуэбылIэ и лэжьыгъэхэм зэма- ным и IэфIыр ящIэлъу къызэрилъы-тэр, абы хуэдэ IэщIагъэлIхэр дызэримащIэр жиIащ. Апхуэдэуи къыхигъэщащ СурэтыщIхэм я зэгухьэныгъэм Трындык Николай и лэжьыгъэу 100-м щIигъу нэхъапэкIэ музейм тыгъэ хуищIауэ зэрыщытар.
Щомахуэ Залинэ.
Сурэтхэр Къарей Элинэ трихащ.
